Jesaja 9:5 Vredevors. Die naam sal die Verlosser wat kom met reg dra. Hy sal regtig die Vredevors wees. Ons het dalk gewoond geraak aan hierdie woord. Sekerlik as ons aan die Kersfees dink. Dit is goed om tog nog ’n keer na hierdie woord te kyk. Wat beteken dit dat Jesus Christus regtig as die Vredevors na die wêreld gekom het? ’n Vredevors is die maghebber wat vir vrede sorg. Dit is die Koning wat vrede bring en sorg dat die vrede gaan bly. Wat is nou ware vrede? Dit is nie dat mense nog vyandskap en haat teenoor mekaar voel maar ophou het veg omdat die gevolge so ellendig is nie. Ons noem dit dikwels vrede maar dit is nie die vrede wat Christus kom bring nie. Hy is die Vredevors en dit beteken dat in Sy Ryk vrede heers! Sy Ryk is een en al vrede. In Sy Ryk word ook die wortel van de kwaad, die wortel van haat en ontevredenheid weggeneem. Hy sorg daarvoor dat in Sy Ryk daar niemand sal wees wat hierdie vrede nog wil en kan aantas. Ons lees van Sy Koninkryk in Kol 1:13,14: “Hy wat ons verlos het uit die mag van die duisternis en oorgebring het in die koninkryk van die Seun van Sy liefde, in wie ons die verlossing het deur Sy bloed, naamlik die vergifnis van die sondes.” Wat lees ons hier? Dat die Vredevors gekom het! Dat Hy vir wie tot Hom vlug vergifnis van die sondes verdien het. Dat Hy oorwin het en dat Hy hulle wat van vergifnis leef, bring in die Koninkryk van Sy liefde. Nou het ek nog vergifnis nodig maar ek weet dat die ewige vrede op my wag deur die Vredevors wat regtig Koning is en bly!